b'\n_START_ARTICLE_\nDangun\n_START_SECTION_\nMyytti\n_START_PARAGRAPH_\nDangunista kertovat eri tarinat poikkeavat toisistaan jossain m\xc3\xa4\xc3\xa4rin. N\xc3\xa4ist\xc3\xa4 yhden mukaan Hwanung l\xc3\xa4hti taivaasta hallitakseen maata nykyiselt\xc3\xa4 Baekduvuorelta k\xc3\xa4sin. 3\xc2\xa0000:n seuraajansa kanssa Hwanung perusti pyh\xc3\xa4n kaupungin vuoren laelle santelipuun alapuolelle. T\xc3\xa4ll\xc3\xb6in tiikeri ja karhu toivoivat muuttuvansa ihmisiksi. Hwanung m\xc3\xa4\xc3\xa4r\xc3\xa4si molemmat viett\xc3\xa4m\xc3\xa4\xc3\xa4n 100 p\xc3\xa4iv\xc3\xa4\xc3\xa4 luolassa sy\xc3\xb6den ainoastaan marunoja ja valkosipulia. Tiikeri kyll\xc3\xa4styi kesken ja l\xc3\xa4hti luolasta, mutta karhu j\xc3\xa4i ja muuttui kolmen viikon kuluttua kauniiksi naiseksi. Naiseksi muuttunut karhu ei l\xc3\xb6yt\xc3\xa4nyt itselleen miest\xc3\xa4 ja niinp\xc3\xa4 se rukoili santelipuun alla. Hwanung kuuli rukoukset ja otti karhun vaimokseen. Karhu tuli raskaaksi ja pari sai lapsen, joka sai nimekseen Dangun Wanggeom. Dangun perusti puolestaan Gojoseonin kuningaskunnan vuonna 2333 eaa. Dangunin sanotaan hallinneen vuoteen 1122 eaa. saakka. Yhden tarinan mukaan Kiinasta saapui tunnettu tiet\xc3\xa4j\xc3\xa4 Kija (kiin. Jizi), joka pakeni Koreaan oman maansa levottomuuksia. Dangunin sanotaan luopuneen kruunusta Kijan hyv\xc3\xa4ksi muuttuen itse vuorenjumalaksi.\n_START_SECTION_\nMerkitys\n_START_PARAGRAPH_\nTarinan t\xc3\xa4rke\xc3\xa4 piirre on korealaisten yhdist\xc3\xa4minen taivaalliseen alkuper\xc3\xa4\xc3\xa4n. Taruissa Dangun yhdistet\xc3\xa4\xc3\xa4n my\xc3\xb6s maatalouteen, mink\xc3\xa4 takia h\xc3\xa4nen tarinansa on arveltu perustuneen johonkin historialliseen henkil\xc3\xb6\xc3\xb6n jossakin Keltaisenjoen varhaisissa kaupunkivaltioissa. Varhaiset tunguusi ja korealaisheimot k\xc3\xa4yttiv\xc3\xa4t toteemiel\xc3\xa4imi\xc3\xa4, kuten tarinassa esiintyv\xc3\xa4t karhu ja tiikeri. Arkeologisia todisteita Gojoseonin perustamisesta vuonna 2333 eaa. ei ole, mutta Etel\xc3\xa4-Mant\xc5\xa1uriaan ilmestyi 1400-luvulla eaa. pronssikautinen kulttuuri, jonka my\xc3\xb6t\xc3\xa4 muodostui todenn\xc3\xa4k\xc3\xb6isesti pienikokoisia kaupunkivaltioita, kuten Gojoseon._NEWLINE_Dangunilla on alttari Ganghwan saarella, jota joskus v\xc3\xa4itet\xc3\xa4\xc3\xa4n Dangunin itsens\xc3\xa4 rakentamaksi. Tangunin syntym\xc3\xa4p\xc3\xa4iv\xc3\xa4 vuoden kymmenennen kuukauden kolmantena p\xc3\xa4iv\xc3\xa4n\xc3\xa4 on vapaap\xc3\xa4iv\xc3\xa4 korealaisissa kouluissa._NEWLINE_Lokakuussa 1993 Pohjois-Korean tiedeakatemia tiedotti l\xc3\xb6yt\xc3\xa4neens\xc3\xa4 Dangunin ja t\xc3\xa4m\xc3\xa4n vaimon haudan Kangdongista l\xc3\xa4hell\xc3\xa4 Pjongjangia. Seuraavan vuoden lokakuussa paikalle valmistui "j\xc3\xa4lleenrakennettu" Dangunin mausoleumi.'